लन्डनमा मनाइयो पृथ्वी जयन्ती तथा राष्ट्रिय एकता दिवस
लन्डनमा ३०२ औं पृथ्वी जयन्ती तथा राष्ट्रिय एकता दिवस मनाइएको छ । संयुक्त राष्ट्रवादी नेपाली संगठन बेलायतको आयोजनामा शुक्रबार कार्यक्रम भएको हो ।
लन्डन — लन्डनमा ३०२ औं पृथ्वी जयन्ती तथा राष्ट्रिय एकता दिवस मनाइएको छ । संयुक्त राष्ट्रवादी नेपाली संगठन बेलायतको आयोजनामा शुक्रबार कार्यक्रम भएको हो ।संगठनका अध्यक्ष भरत क्षेत्रीको अध्यक्षतामा भएको उक्त कार्यक्रममा प्रमुख अतिथि लन्डनस्थित नेपाली दूतावासकी नियोग उपप्रमुख श्रीमति रोशन खनालले पृथ्वीनारायण शाहप्रति श्रद्धासुमन व्यक्त गर्दै उनले सुरु गरेको एकीकरण अभियानको पाटोबारे चर्चा गरेकी थिइन् ।विशेष अतिथीहरु समाजसेवी चिकित्सक डा. राघवप्रसाद धिताल (ओबीइ), एनआरएनए यूके अध्यक्ष प्रेम गाहामगर, राष्ट्रिय प्रजातन्त्र पार्टीको केन्द्रिय नेतृ खुश्बु ओली, गोर्खाली बुद्धिजिवी विकल चन्द्र आचार्य लगायतले गोरखाका राजा पृथ्वीनारायण शाहले कसरी नेपाल एकीकरण गर्न सफल भए भन्ने विषयमा चर्चा गरे ।वक्ताहरुले राष्ट्र निर्माता शाहको योगदानको चर्चा गर्दै उनको सम्मान गर्न कन्जुस्याँई गर्न नहुने धारणा राखे । उनीहरुले राष्ट्र निर्मातालाई राजनीति भन्दा माथि राखेर हेर्न पनि आग्रह गरे ।कार्यक्रमका सभापति संयुक्त राष्ट्रवादी नेपाली संगठन बेलायत अध्यक्ष भरत क्षेत्रीले आफ्नो मन्तव्यका क्रममा पृथ्वी जयन्ती तथा राष्ट्रिय एकता दिवसलाई राष्ट्रिय पर्वका रुपमा मनाउनुपर्ने बताए । सरकारले समेत दिवसका दिन सार्वजनिक बिदा दिन थालेको सन्दर्भमा अबका वर्षमा दूतावासमा एकीकृत रुपमा यसलाई मनाउन आग्रह गरे ।अध्यक्ष क्षेत्रीले सहभागी सबैलाई धन्यवाद दिँदै यस वर्षको पृथ्वी पुरस्कार पर्यटन व्यवसायी तथा सामाजिक अभियन्ता भरत बस्नेतलाई दिने निर्णय भएको घोषणा गरे ।अध्यक्ष क्षेत्री आफैंले स्थापना गरेको एक लाख रुपैयाँको पृथ्वी पुरस्कार पाउने बस्नेत तेस्रो व्यक्ति हुन् । बर्सेनि प्रदान गरिने उक्त पुरस्कार यसअघि प्राध्यापक तथा राजनीतिक विश्लेषक डा. सुरेन्द्र केसी (पहिलो) र राजनीतिकशास्त्रका अध्येता डा. राजेश अहिराजले पाइसकेका छन् ।